FI Euroopan unionin virallinen lehti C 87/8

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2008/C 87/07)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”AIL BLANC DE LOMAGNE”

EY-numero: FR/PGI/005/0470/15.06.2005

SAN ( ) SMM ( X )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Institut National de l'Origine et de la Qualité (I.N.A.O.) Osoite: 51, rue d'Anjou F-75008 Paris Puhelin: (33) 153 89 80 00 Faksi: (33) 142 25 57 97 Sähköposti: info@inao.gouv.fr

2. Ryhmittymä:

Nimi: Association de Défense de l'ail blanc de Lomagne Osoite: Comité BGSO/Agropôle Bât. Alphagro BP 206 F-47931 Agen cedex 9 Puhelin: (33) 553 77 22 70 Faksi: (33) 553 77 22 79 Sähköposti: ailblancdelomagne@valorhea.fr Kokoonpano: tuottaja/jalostaja ( X ) muu ( X )

3. Tuotelaji:

Luokka 1.6: Hedelmät, vihannekset ja viljat sellaisenaan tai jalostettuina

4. Tuote-eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi: ”Ail blanc de Lomagne”

4.2 Kuvaus: Yhdistelmäsipulin väri vaihtelee valkoisesta norsunluunvalkoiseen, joskus mukana on aavistus violettia. Sivusipuleita eli kynsiä on useita (koon mukaan 8–12). ”Ail blanc de Lomagne” -valkosipulin kynnet ovat tyypillisesti suurikokoiset ja muodoltaan säännönmukaiset. Kynsien väri vaihtelee beigestä kermanväriseen, joskus mukana on violetteja juovia. Kutakin kynttä ympäröi yhdestä kerroksesta muodostuva kuori. Yhdistelmäsipulin ympärillä on useita ohuita kuorikerroksia.

”Ail blanc de Lomagne” -valkosipuleita myydään luokissa Extra tai I, ja niihin sovelletaan vastaavia vaatimuksia. Yhdistelmäsipuleiden läpimitan on muun muassa oltava vähintään 45 mm.

”Ail blanc de Lomagne” -valkosipulia pidetään kaupan kuivattuna perinteisissä tarjontamuodoissa eli palmikkoina, koreissa, säkeissä, kuormalavoilla tai kuluttajille tarjottavina verkkopakkauksina.

4.3 Maantieteellinen alue: Viljely, kuivatus, kuorinta, perinteisten tarjontamuotojen valmistelu sekä hyväksyminen tapahtuvat maantieteellisellä alueella. Maantieteellisen merkinnän saaneen maantieteellisen alueen määrittelyssä otetaan huomioon seuraavat seikat:

tuotantoperinne alueella,

tuotannon sijainti (apuna on tuottajaorganisaatioiden tekemä tuottajakartoitus),

maaperä ja ilmasto niillä alueilla, joilla valkosipulia on viljelty vuosikymmenten ajan.

Maantieteellinen alue kattaa seuraavat 200 kuntaa kahdessa seuraavassa departementissa:

4.4 Alkuperätodisteet: Viljelylohkojen yksilöimiseksi viljelijä kirjaa viljelyrekisteriin seuraavat tiedot: kunnan nimi, pinta-ala, maarekisterinumero, lajike, edellinen viljelylaji.

Kun erä tuodaan pakkausasemalle, viljelylohkotunniste kirjataan saapumisilmoitukseen. Kun on varmistettu, että erä vastaa ominaisuuksiltaan ”Ail blanc de Lomagne” -valkosipulia, SMM-erät saavat erityisen tunnisteen ja pakataan erillään muista eristä. Kukin pakkaus (kuormalava tai kuluttajapakkaus) saa oman tunnisteensa jäljitettävyyden varmistamiseksi.

4.5 Tuotantomenetelmä:

Tuotantovaiheessa:

Kaikki tuotanto-, kuivatus- ja kuorintatoimet tapahtuvat rajatulla alueella.

Tuottaja valitsee siemenet Association de Défense de l'ail blanc de Lomagne -yhdistyksen vuosittain toimittamalta lajikelistalta. Tuotannossa käytetään yksinomaan varmennettuja siemeniä.

Kylvettäviksi hyväksyttävät lajikkeet valitaan vertaamalla niitä alkuperäisestä Blanc de Lomagne -kannasta polveutuneisiin kahteen vertailulajikkeeseen. Uusien lajikkeiden hyväksyntärajat määritellään vertaamalla uusien lajikkeiden ominaisuuksia vertailulajikkeisiin.

Lomagnessa valkosipulin viljelyyn sopiva maaperä sisältää yli 20 prosenttia savea. Maaperä, jonka pH on alle 7,5, ei sovellu viljelyyn. Maanperän soveltuvuus voidaan tarkastaa tekemällä viljelylohkolle fysikaalis-kemiallinen analyysi.

Viljelyn aloittamiseksi tuottajan on valittava maantieteellisellä alueella sijaitseva viljelylohko, jolla ei ole viljelty valkosipulia kolmeen kasvukauteen. Valkosipulia ei saa kylvää, jos lohkolla on tätä ennen viljelty durraa, maissia, sinimailasta tai muita sipulikasveja, tai sitä on käytetty laitumena.

Kylvö tapahtuu 15 päivän lokakuuta ja 15 päivän joulukuuta välillä.

Kasvinsuojelutoimenpiteitä voidaan toteuttaa, jos ne perustuvat huomioihin, joita on tehty viljelylohkolla ja/tai viitelohkoilla ja/tai esitetty teknisessä tiedotteessa. Jotta tehoaineissa olisi vaihtuvuutta, tuottajan on tarkastettava viljelyrekisteristä, mitä tehoaineita on käytetty aikaisemmin. Lisäksi on tarkastettava, mitkä tehoaineet hyväksytään viljelyssä. Ruiskutuslaitteet on tarkastettava kahden vuoden välein.

Lannoituksen perusteena on oltava viljelylohkolle tehty, enintään kolme vuotta vanha maaperäanalyysi. Lannoitteiden käytön on oltava jaksotettua ja rajallista, ja kasvuvaihe on otettava huomioon.

Sadonkorjuun aloitusajankohdan määrittelemiseksi tuottajien on otettava huomioon silmämääräiset merkit sadon kypsymisestä (lehtien kellastuminen, maanpinnan läheisen varrenosan pehmeneminen) ja verrattava niitä yhdistelmäsipulin painoon suhteutettuna lehtien painoon.

Valkosipuli kuivataan perinteisesti parruilla tai kuivurissa. Painon väheneminen kertoo, kuinka pitkälle kuivuminen on edistynyt: kuivuessaan yhdistelmäsipuli menettää painostaan 20–30 prosenttia.

Kuivatuksen jälkeen valkosipuli on kuorittava käsin, jotta väristä tulee riittävän valkoinen. Uloimmat haalistuneet, värittömät tai repeytyneet kuoret kuoritaan pois niin että jäljelle jää ehjä sisin kuorikerros. Kuorimisen yhteydessä juuret leikataan käsin juuren tyvestä varoen vaurioittamasta sitä.

Tämän jälkeen valkosipulit lajitellaan ja hyväksytään rajatulla alueella entisaikojen tapaan pakkausasemalla tai maatilalla. Näiden toimintojen paikantamisesta on apua myös tuotteen jäljitettävyyden varmistamisessa.

Naatteineen korjatusta valkosipulista voidaan hyväksymisen jälkeen valmistaa Ail blanc de Lomagnen perinteisiä tarjontamuotoja, kuten nippuja, koreja tai palmikoita.

4.6 Yhteys maantieteelliseen alkuperään:

Maine ennen ja nyt:

Tuotantohistoriasta voidaan todeta, että vuodelta 1868 peräisin olevassa Castelsarrasin'n alueen maataloustilastokokoelmassa mainitaan valkosipulin viljelyn taloudellinen merkitys Tarn-et-Garonnen seudulle. Jo vuonna 1902 Beaumont-de-Lomagnen kunnan alueella valkosipulin viljelyala oli 80 hehtaaria. Kuten vuotuiset maataloustilastot kertovat, valkosipulin viljely lisääntyi koko ajan Lomagnessa 1900-luvulla: vuonna 1929 viljeltynä oli 500 hehtaaria ja vuonna 1980 2 810 hehtaaria.

Jo vuonna 1936 perustettiin DURANin pakkaus- ja myyntiyksiköitä, ja perinteiset markkinat, joilla talonpojat myivät ylimääräisen satonsa, saivat alkunsa. Tämä kertoo valkosipulikaupan pitkistä perinteistä Lomagnessa.

Valkosipulin ympärille on 1960-luvun alusta alkaen kehittynyt monia tapahtumia: kaunein valkosipulinippu valittiin ensimmäisen kerran vuonna 1961 Beaumont-de-Lomagnessa.

Vuodesta 1994 lähtien Beaumont-de-Lomagnessa on vuosittain pidetty valkosipulipäivät.

Vuodesta 1960 lähtien on tehty tuotantotekniikoiden parantamiseen tähtääviä tutkimuksia. Tutkimustuloksista on kerrottu kansallisilla valkosipulipäivillä, joita järjestettiin vuosina 1966–1974 Beaumont-de-Lomagnessa.

Erilaiset Ail blanc de Lomagnen ympärille muotoutuneet tapahtumat, muun muassa parhaista perinteisistä tarjontamuodoista järjestetyt kilpailut, tuovat valkosipulin tuotantoon juhlavuutta ja seurallisuutta sekä levittävät tuotteen mainetta.

Muita seikkoja: perinteisen taitotiedon säilyttäminen.

Ail blanc de Lomagnen tuotannolle on ominaista perinteisen taitotiedon säilyttäminen, esimerkiksi sipulin kuivatus parruilla, kuoriminen käsin ja perinteiset tarjontamuodot (palmikot, korit tai kimput).

Perinteinen kuivatus parruilla tarkoittaa, että naatteineen korjattu valkosipuli ripustetaan parruille katetussa mutta ulospäin avonaisessa tilassa. Autan-tuulella on tärkeä rooli valkosipulin luontaisessa kuivauksessa. Tämä Välimereltä tuleva tuulivirtaus on lämmin ja kuiva. Tuuli on Lomagnessa hyvin voimakas, ja sillä on näin ollen merkitystä kuivattaessa valkosipulia perinteisesti parruilla.

Kuorinta on tehtävä käsin, ja sillä saadaan aikaan Ail blanc de Lomagnelle ominainen huoliteltu ulkomuoto: tasakoosteinen, väriltään valkoinen ja vailla repeämiä oleva yhdistelmäsipuli, jonka juuret on leikattu tasaisesti.

Koska valkosipulin varsi on pehmeä, on mahdollista valmistaa Ail blanc de Lomagnelle ominaisia tarjontamuotoja, kuten palmikoita ja nippuja. Nämä perinteiset tarjontamuodot ovat näkyvästi esillä erilaisissa Ail blanc de Lomagnen ympärille muotoutuneissa tapahtumissa.

4.7 Valvontaelin:

Nimi: Qualisud Osoite: BP 102 Agropole F-47000 Agen Puhelin: (33) 558 06 15 21 Faksi: (33) 558 75 13 36 Sähköposti: Qualisud@wanadoo.fr

Qualisud on EN 45011 -standardin mukaisesti hyväksytty ja akkreditoitu valvontaelin.

4.8 Merkinnät: Rajoittamatta muita Ranskan, EU:n tai kansainvälisen lainsäädännön erityisiä sääntöjä merkinnässä on oltava seuraavat erityiset tiedot suojatusta maantieteellisestä merkinnästä:

Tuotteen nimi: ”Ail Blanc de Lomagne”.

Yhteisön tunnus ranskaksi ”IGP”.

Erän tunnusnumero.

(1) EUVL L 93, 31.3.2006, s. 12.